Psiax

Psiax () bol grécky maliar váz, činný približne v rokoch 530 až 515 pred Kr.

Psiax, neskoroarchaický vázový maliar, pôsobiaci v Aténach, zohral dôležitú úlohu pri prechode od atickej čiernofigúrovej maliarskej techniky k červenofigúrovej. Psiax bol v minulosti známy pod menom Menonov maliar, podľa hrnčiara Menóna podpísaného (ΜΕΝΟΝ ΕΠΟΙΕΣΕΝ – Menon zhotovil) na amforu z Philadelphie (Philadelphia, University Museum 5399), ktorú ozdobil. Zmenilo sa to po náleze jeho signatúr (Psiax egrafsen (tiež egrafe) – Psiax „namaľoval“) na dvoch červenofigúrových alabastrónoch z Karlsruhe (Badisches Landesmuseum: 242, B 120) a Odesy (Одеський музей західного і східного мистецтва: 26602 – Odeské múzeum západného a východného umenia), zhotovených hrnčiarom Hilinom.

Psiax bol všestranný maliar (veľa experimentovalLucia Guerrini: Enciclopedia dell’Arte Antica, Classica e Orientale, Roma 1959, Treccani, Psiax ), ktorý ovládal všetky vtedajšie techniky maľovania váz, a to techniku čiernofigúrovú, červenofigúrovú, techniku zdobenia váz s bielym a koralovočerveným podkladom a zdobenie váz Sixovou technikou. Pripisuje sa mu okolo 60 diel, ktoré zdobia veľké vázy (napr. amfory, hydriai a kalichové kratéry) a malé vázy (kylikes, aryballoi, alabastra, lékythoi, kyathoi, mastoi a pinakes – okrúhle taniere). Niektoré jeho maľby (najmä na menších vázach) pripomínajú čiernofigurovú tvorbu Amasidovho maliara, ktorý mohol byť jeho učiteľom. Podpisy hrnčiara Andokida na dvoch jeho amforách z Londýna (British Museum, B.M. 1980.11-29.1.) a Madridu (Museo Arqueologico Nacional: 1100.), svedčia o jeho spojení s dielňou, ktorá vyrábala najstaršie červenofigúrové vázy a vázy s dvojitým dekorom (z jednej strany zhotovené čiernofigúrou a z druhej strany červenofigúrovou technikou), kde Psiax pracoval po boku Andokidovho maliara. Psiax mal vo svojej čiernofigurálnej tvorbe štýlovo tiež veľmi blízko k Maliarovi Antimena, ktorý pracoval len s touto staršou maliarskou technikou. Archeologička Gisela Richterová uviedla, že jeho práca sa vyznačuje jemnou eleganciou, precíznym prevedením, jemnou, mierne váhavou líniou a bohatstvom detailov, jeho štýl je výrazný a ľahko rozpoznateľný.

Psiax na svoju amforu s dvojitým dekorom, vystavenú v Mníchove (Staatliche Antikensammlungen 2302) namaľoval červenofigúrové aj čiernofigurové kompozície (unikátne bolo jeho dokonalé zvládnutie týchto dvoch techník a ľahkosť, s akou ich kombinoval). Scéna s červenofigúrovou maľbou zobrazuje Dionýza ležiaceho medzi tancujúcou menádou a satyrom, čiernofigúrová scéna zobrazuje Iolaa ako poháňa majestátne záprahové kone, zatiaľ čo Herakles kráča vedľa so zdvihnutou ľavou rukou. Napravo stojí Hermes. Nápisy uvádzajú ich mená, nad koňmi je nápis IPOKRATES KALOS – Hipokrates je krásny, nápis chváliaci Hippokrata (nápisy sú vyrývané). Psiax uprednostňoval dionýzovské námety, ako na jeho milánskom čiernofigúrovom kyathose (Museo Poldi - Pezzoli, AJA 45) a diela so zobrazením Herakla, napríklad čiernofigúrová amfora z Brescie so zobrazením Herakla a nemejského leva (Museo Civico Romano) červenofigúrový arybalos z Bologne, zobrazujúci Herakla s Amazonkami (Museo Civico Archeologico PU322) alebo Herakles s koňom Diomedom zobrazený na čaši z petrohradskej Ermitáže (kylix s čiernofigúrovou maľbou na koralovočervenom podklade, Saint Petersburg, State Hermitage Museum, ГР - 28190).



 Referencie 


 Iné projekty 


Kategória:Maliari starovekého Grécka